OBRAZLOŽENJE PRIJEDLOGA ODLUKE:

**PRAVNA OSNOVA**

Zakonom o sigurnosti prometa na cestama („Narodne novine“ br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23), i to u članku 5., propisana je ovlast jedinica lokalne samouprave da uređuju promet, uz prethodnu suglasnost Ministarstva unutarnjih poslova, a uređenje prometa između ostaloga, obuhvaća i uređenje parkirališnih površina i načina parkiranja.

Općina Čavle će putem svog komunalnog društva pružati komunalnu uslugu parkiranja, sukladno zakonskim i podzakonskim propisima, kojima se uređuje promet i komunalni red, načelima komunalnog gospodarstva te propisima i drugim aktima Općine Čavle kojima se uređuje parkiranje na području Općine Čavle.

**KRATKI PRIKAZ STANJA I POTREBA ZA NAPLATOM PARKIRANJA**

Zbog potrebe lokalnog stanovništva za parkirnim mjestima, odnosno iz razloga zadovoljavanja svakodnevnih životnih potreba, nastoji se iznaći parkirna politika koja bi mještanima Općine Čavle omogućila uvjete lakšeg i bržeg pronalaska slobodnog parkirnog mjesta kada za takvo što imaju potrebu. Praćenjem i promatranjem kroz duže vremensko razdoblje, primijećeno je da svakodnevno veliki broj vozača koji ne stanuju na području Općine parkira svoje automobile na parkirališnim lokacijama u središtu Općine i nakon toga presjedaju na autobuse kojima odlaze na posao u različite dijelove Primorsko-goranske županije. Posljedica toga je da se postojeći parkirališni kapaciteti vrlo brzo, odnosno već u jutarnjim satima popune, što ukazuje na nemogućnost parkiranja lokalnog stanovništva prilikom izvršavanja svakodnevnih rutinskih aktivnosti u središtu Općine.

Iz navedenog razloga, odnosno da bi se osigurala veća fluktuacija vozila po svakom parkirališnom mjestu uvela bi se naplata parkiranja sukladno izrađenom prometnom elaboratu. Naplata parkiranja obavljala bi se na način da bi parkiranje za sva vozila bilo bez naknade, odnosno parkiranje se ne bi naplaćivalo prva 2 (dva) sata. Naplata parkiranja vršila bi se radnim danom od 7.00 do 18.00 h, subotom od 7.00 do 14.00h, bez naplate na neradne dane i blagdane. Na taj se način očekuje da će biti više parkirnih mjesta na raspolaganju mještanima Općine Čavle koji će se sve svoje svakodnevne potrebe sigurno moći izvršiti za 2 (dva) sata kada se parkiranje ne naplaćuje.

Naplata parkiranja uvela bi se u središtu Općine Čavle, i to na području:

*izvan ulična parkirališta:*

 Iza Čebuharove kuće

 Trg hrvatskih branitelja

 Parkiralište Doma kulture Čavle

*ulična parkirališta:*

 ulica Čavja od kućnog broja 31 do zgrade Doma kulture Čavle (Čavja 17)

 ulica Čavja od kućnog broja 49 do zgrade Osnovne škole Čavle (Čavja 47)

Rok za podnošenje prijedloga je do 20. rujna 2024. godine do 11.00h. Prijedlozi se mogu dostaviti pisanim putem ili na elektroničku adresu: pisarnica@cavle.hr.

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeno na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.

KLASA: 211-04/24-01/05

URBROJ: 2170-17-01/01-24-1

Čavle, 21. kolovoza 2024.g.